**Referat af bestyrelsesmøde 27. november 2024 i Guldborgsundløberne**

**Deltagere i mødet:** Tina, Lone, Kaj Aage, Lisbeth, Benny og Henrik (referent)

**Afbud:** Ingen

**Dagsorden**

1. **Økonomi – skal vi tilbyde flere busture, trænertøj, andre tiltag, der giver mening for medlemmerne?**

Vi har en formue på 320.000 kr. og 152 medlemmer.

Bestyrelsen besluttede,

* at klubben finansierer bus til is-turen næste år,
* at hvis der er en person, der vil stå for det logistiske, vil klubben også medfinansiere bustur til enten HCA-løb i Odense den 28. september 2025 eller Royal Run i Korsør.

Henrik forhører sig hos Ann Dorthe Gregersen, om hun vil stå for yoga-undervisning. Måske kan det være en gang pr. måned efter løbetræning. I givet fald skal det være i lokalet, hvor vi holder generalforsamling.

1. **Evaluering af Hamborgskovløbet, herunder samarbejde med KvickRun**

Der var en positiv evaluering af løbet. Der var 310 deltagere i løbet.

Hamborgskovløbet gav klubben et overskud på 8.128 kr.

Der var et godt samarbejde med Triklubben og KvickRun.

Det skal overvejes, om der skal lejes en toiletvogn til næste års løb.

1. **Trænermøde – dato og indhold**

Der afholdes trænermøde mandag, tirsdag eller onsdag i uge 3. Med aktivitet, middag og møde.

I første omgang undersøger Benny om aktiviteten kan være på Jump Team Falster, og hvilken dag der passer dem. Middag og møde kan foregå på Rosmarino. Lisbeth har efterfølgende kontakten til Rosmarino.

1. **Forberedelse af generalforsamling, herunder uddelegering af opgaver samt rekruttering til bestyrelsen**

Der er generalforsamling den 22. februar, kl. 16.30. Forinden er der en hemmelig aktivitet kl. 14, som Lone, Kaj Aage og Janne arrangerer.

På generalforsamlingen skal der ske uddelegering af de sædvanlige opgaver + en tovholderfunktion for det logistiske vedr. buskørsel til løb.

Tina, Lone og Henrik er på valg ved næste generalforsamling. Tina skriver i næste nyhedsbrev, at vi gerne vil have 1-2 nye bestyrelsesmedlemmer.

Det blev i øvrigt aftalt, at suppleanterne fremover er velkomne til at deltage i bestyrelsesmøderne.

Kontingent fortsætter på et uændret niveau.

1. **Møde med NFC om Mo.Ve**

Tina afventer dato for møde med René Fjeldsøe om Mo.Ve.

På et sådant møde kan bl.a. følgende drøftes:

* Løbende hus-møder / etablering af brugerråd
* Info fra Guldborgsundløberne på infoskærm
* Flere cykelstativer